KOMISIJAS REGULA (ES) 2023/173

(2023. gada 26. janvāris),

ar ko attiecībā uz 1-metil-3-(trifluormetil)-1H-pirazol-4-karboksamīda (PAM), cikloksidima, ciflumetofēna, ciflutrīna, metobromurona un pentiopirāda maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Attiecībā uz cikloksidimu, ciflumetofēnu un pentiopirādu maksimālie atlieku līmeņi (“MAL”) ir noteikti Regulas (EK) Nr. 396/2005 III pielikuma A daļā. Ciflutrīna MAL ir noteikti minētās regulas II un III pielikumā. Attiecībā uz 1-metil-3-(trifluormetil)-1H-pirazol-4-karboksamīdu (PAM) un metobromuronu Regulā (EK) Nr. 396/2005 konkrēts MAL nav noteikts, un, tā kā šīs aktīvās vielas nav iekļautas minētās regulas IV pielikumā, piemēro minētās regulas 18. panta 1. punkta b) apakšpunktā noteikto sākotnējo vērtību, proti, 0,01 mg/kg.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem beta-ciflutrīna un ciflutrīna MAL (2). Pamatotajā atzinumā Iestāde apstiprināja šādu atlieku definīciju: “ciflutrīns, t. sk. citi tā izomēru maisījumi (izomēru summa)”. Tā kā šāds ciflutrīna izomērs ir beta-ciflutrīns, ciflutrīnam noteiktie MAL attiecas arī uz beta-ciflutrīnu. Abas vielas vairs nav apstiprinātas par aktīvajām vielām, ko izmanto augu aizsardzības līdzekļos ES. Tāpēc Iestāde šos MAL novērtēja, pamatojoties uz augu aizsardzības līdzekļu lietojumiem ārpus ES, piemēram, uz MAL, ko pašlaik noteikusi Pārtikas kodeksa komisija (Codex maksimālie atlieku līmeņi (CXL)), un uz importa pieļaujamajiem līmeņiem, ko paziņojušas dalībvalstis. Iestāde ņēma vērā arī atļauto ciflutrīna lietošanu liellopu un aitu veterinārajās zālēs un Eiropas Parlamenta un Padomes Regulā (ES) Nr. 470/2009 (3) noteiktos MAL. Iestāde ieteica šos MAL pazemināt āboliem, bumbieriem, kartupeļiem, dārzeņpipariem/paprikai, galviņkāpostiem, “augļiem”, “saknēm vai sakneņiem”, cūkām (muskuļiem, aknām, nierēm), liellopiem (muskuļiem, aknām, nierēm), aitām (muskuļiem, aknām, nierēm), kazām (muskuļiem, aknām, nierēm), zirgiem (muskuļiem, aknām, nierēm), mājputniem (muskuļiem, taukiem, aknām), zirgu pienam un putnu olām. Iestāde ieteica MAL paaugstināt greipfrūtiem, apelsīniem, citroniem, laimiem, mandarīniem, tomātiem, baklažāniem, rapšu sēklām, kokvilnas sēklām. Turklāt Iestāde ieteica saglabāt spēkā esošos MAL sojas pupām, taukiem (cūku, liellopu, aitu, kazu, zirgu), pienam (liellopu, aitu un kazu), par ko Iestāde iesniedza un novērtēja pietiekamus pamatojošos datus par labu lauksaimniecības praksi. Risks patērētājiem nepastāv, tāpēc ir lietderīgi MAL visiem iepriekš minētajiem produktiem Regulas (EK) Nr. 396/2005 II pielikumā noteikt spēkā esošajā līmenī vai Iestādes norādītajā līmenī.

(3) Attiecībā uz beta-ciflutrīna un ciflutrīna lietošanu uz ziedkāpostiem Iestāde konstatēja iespējamu akūtu risku patērētājiem, ja ziedkāpostiem tiktu noteikts CXL. Tāpēc MAL tiks pazemināts līdz sākotnējai vērtībai 0,01 mg/kg.

(4) Iestāde secināja arī to, ka par MAL, kas noteikti miežiem un kviešiem, nav pilnīgas informācijas un ka riska pārvaldītājiem būtu jāturpina šā jautājuma izskatīšana. Lai gan šos MAL uzskata par nekaitīgiem, tie tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Risks patērētājiem nepastāv, tāpēc ir lietderīgi ciflutrīna MAL miežiem un kviešiem Regulas (EK) Nr. 396/2005 II pielikumā noteikt Iestādes norādītajā līmenī.

(5) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem cikloksidima MAL (4). Iestāde ieteica MAL pazemināt āboliem, bumbieriem, aprikozēm, persikiem, galda vīnogām un vīna vīnogām, sakņu selerijām, zirņiem (svaigiem, ar pākstīm), fenheļiem, artišokiem, rapšu sēklām, cukurbiešu saknēm un mājputniem (muskuļiem, taukiem, aknām). Tā ieteica MAL paaugstināt zemenēm, kartupeļiem, batātēm, bietēm, mārrutkiem, pastinakiem, sakņu pētersīļiem, redīsiem, puravlapu plostbāržiem, kāļiem, rāceņiem, ķiplokiem, šalotēm, brokoļiem, ziedkāpostiem, Briseles kāpostiem, galviņkāpostiem, kolrābjiem, sējas pazvērītēm/rukolas salātiem, brūnajām sinepēm, augu (tostarp Brassica ģints sugu) jaunajām lapiņām, anakampserām, mangoldiem/lapu bietēm, “garšaugiem un ēdamiem ziediem”, pupām (bez pākstīm), lēcām, lupīnām, magoņu sēklām, saulespuķu sēklām, sinepju sēklām, kokvilnas sēklām, gurķenes sēklām, liellopiem (muskuļiem, taukiem, nierēm), aitām (muskuļiem, taukiem, nierēm), kazām (muskuļiem, taukiem, nierēm), zirgiem (muskuļiem, taukiem, nierēm), pienam (liellopu, aitu, kazu, zirgu) un putnu olām. Attiecībā uz zemenēm Iestāde ieteica MAL paaugstināt saskaņā ar savu iepriekšējo pamatoto atzinumu par šo aktīvo vielu (5). Tas jau ir izdarīts ar Komisijas Regulu (ES) 2021/976 (6), tāpēc zemenēm tiek saglabāts ar šo regulu noteiktais spēkā esošais MAL. Tā ieteica saglabāt minētos spēkā esošos MAL citiem produktiem, par kuriem Iestāde ir iesniegusi un novērtējusi pietiekamus pamatojošos datus par labu lauksaimniecības praksi. Risks patērētājiem nepastāv, tāpēc ir lietderīgi MAL visiem iepriekš minētajiem produktiem Regulas (EK) Nr. 396/2005 II pielikumā noteikt spēkā esošajā līmenī vai Iestādes norādītajā līmenī.

(6) Iestāde secināja arī to, ka attiecībā uz MAL, kas noteikti lielajiem loksīpoliem un Velsas sīpoliem, salātu baldriņiem, platlapu cigoriņiem/endīvijām, kressalātiem un citiem dīgstiem un dzinumiem, barbalejām, kukurūzai un zāļu tējām no saknēm, daļa informācijas nebija pieejama un ka riska pārvaldītājiem būtu jāturpina šā jautājuma izskatīšana. Lai gan šos MAL uzskata par nekaitīgiem, tie tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Risks patērētājiem nepastāv, tāpēc ir lietderīgi cikloksidima MAL visiem iepriekš minētajiem produktiem Regulas (EK) Nr. 396/2005 II pielikumā noteikt Iestādes norādītajā līmenī.

(7) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem ciflumetofēna MAL (7). Iestāde ieteica saglabāt spēkā esošos MAL “citrusaugļiem”, “koku riekstiem”, “sēkleņiem”, aprikozēm, persikiem, galda vīnogām un vīna vīnogām, zemenēm, vilkābeles ogām, hurmām, tomātiem, baklažāniem, gurķiem un apiņiem, par kuriem Iestāde iesniedza un novērtēja pietiekamus pamatojošos datus par labu lauksaimniecības praksi. Risks patērētājiem nepastāv, tāpēc ir lietderīgi MAL minētajiem produktiem Regulas (EK) Nr. 396/2005 II pielikumā noteikt Iestādes norādītajā līmenī.

(8) Iestāde turklāt secināja, ka par MAL, ko piemēro cūkām (muskuļiem, taukiem, aknām un nierēm), liellopiem (muskuļiem, taukiem, aknām un nierēm), aitām (muskuļiem, taukiem, aknām un nierēm), kazām (muskuļiem, taukiem, aknām un nierēm), zirgiem (muskuļiem, taukiem, aknām un nierēm) un pienam (liellopu, aitu, kazu, zirgu), daļa informācijas nav pieejama un ka riska pārvaldītājiem jāturpina šā jautājuma izskatīšana. Lai gan šos MAL uzskata par nekaitīgiem, tie tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Risks patērētājiem nepastāv, tāpēc ir lietderīgi ciflumetofēna MAL visiem iepriekš minētajiem produktiem Regulas (EK) Nr. 396/2005 II pielikumā noteikt Iestādes norādītajā līmenī.

(9) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem metobromurona MAL (8). Tā ierosināja mainīt atlieku definīciju uz metobromurona un 4-bromfenilurīnvielas summu, kas izteikta kā metobromurons.

(10) Iestāde secināja, ka attiecībā uz MAL zemenēm, kartupeļiem, burkāniem, pastinakiem, salātu baldriņiem, spinātiem, ūdenskresēm, lapu selerijām, pētersīļiem, salviju, timiānu, baziliku un ēdamajiem ziediem, pupām (ar pākstīm), pupām (bez pākstīm), sparģeļiem, fenheļiem, pupām, zirņiem, saulespuķu sēklām, sojas pupām, cūkām (muskuļiem, taukiem, aknām, nierēm), liellopiem (muskuļiem, taukiem, aknām, nierēm), aitām (muskuļiem, taukiem, aknām, nierēm), kazām (muskuļiem, taukiem, aknām, nierēm), zirgiem (muskuļiem, taukiem, aknām, nierēm) un pienu (liellopu, aitu, kazu, zirgu) daļa informācijas nebija pieejama un ka riska pārvaldītājiem bija jāturpina šā jautājuma izskatīšana. Lai gan šos MAL uzskata par patērētājiem nekaitīgiem, tie tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Risks patērētājiem nepastāv, tāpēc ir lietderīgi metobromurona MAL visiem iepriekš minētajiem produktiem Regulas (EK) Nr. 396/2005 II pielikumā noteikt Iestādes norādītajā līmenī.

(11) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem pentiopirāda MAL (9). Attiecībā uz dzīvnieku izcelsmes produktiem tā ierosināja divas atsevišķas atlieku definīcijas – “pentiopirāds” un “1-metil-3-(trifluormetil)-1H-pirazol-4-karboksamīds”, lai ietvertu metabolīta PAM klātbūtni, kad pentiopirādu izmanto dzīvnieku izcelsmes produktos. Iestāde ieteica MAL pazemināt aprikozēm, persikiem un auzām. Tā ieteica MAL paaugstināt rudziem un kviešiem. Tā ieteica spēkā esošos MAL saglabāt citiem produktiem, par kuriem Iestāde ir iesniegusi un novērtējusi pietiekamus pamatojošos datus par labu lauksaimniecības praksi. Risks patērētājiem nepastāv, tāpēc ir lietderīgi MAL minētajiem produktiem noteikt Regulas (EK) Nr. 396/2005 II pielikumā spēkā esošajā līmenī vai Iestādes norādītajā līmenī.

(12) Iestāde secināja arī to, ka attiecībā uz MAL, kas noteikti lielajiem loksīpoliem un Velsas sīpoliem, salātu baldriņiem, salātiem, kressalātiem un citiem dīgstiem un dzinumiem, barbarejām, sējas pazvērītēm/rukolas salātiem, brūnajām sinepēm, augu (tostarp brassica ģints sugu) jaunajām lapiņām, spinātiem, anakampserām, mangoldiem/lapu bietēm, kārvelēm, maurlokiem, lapu artišokiem, selerijām, fenheļiem, puraviem, rabarberiem, kokvilnas sēklām, miežiem un sorgo, daļa informācijas nebija pieejama un ka riska pārvaldītājiem bija jāturpina šā jautājuma izskatīšana. Lai gan šos MAL uzskata par nekaitīgiem, tie tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Risks patērētājiem nepastāv, tāpēc ir lietderīgi pentiopirāda MAL visiem iepriekš minētajiem produktiem Regulas (EK) Nr. 396/2005 II pielikumā noteikt Iestādes norādītajā līmenī.

(13) Attiecībā uz PAM, kas ir galvenais pentiopirāda metabolīts, Iestāde, pamatojoties uz metabolisma pētījumiem par pentiopirādu lauksaimniecības dzīvniekos, ieteica noteikt MAL, kas atbilst noteikšanas robežai (“NR”) dzīvnieku izcelsmes produktos. Attiecībā uz augu izcelsmes produktiem Iestāde neierosināja noteikt MAL, jo augu izcelsmes produktiem šis metabolīts nav relevants. Turklāt augu izcelsmes produktos PAM var būt dabīgi un noteikt MAL, kas atbilst sākotnējai vērtībai 0,01 mg/kg, nav lietderīgi. Tāpēc ir lietderīgi II pielikumā precizēt, ka PAM sākotnējā vērtība 0,01 mg/kg neattiecas uz augu izcelsmes produktiem. Risks patērētājiem nepastāv, tāpēc ir lietderīgi MAL Regulas (EK) Nr. 396/2005 II pielikumā noteikt Iestādes norādītajā līmenī. Iestāde pamatotajos atzinumos novērtēja esošos CXL. Lai noteiktu MAL, Komisija ir ņēmusi vērā tos CXL, kurus Savienībā uzskata par patērētājiem nekaitīgiem.

(14) Attiecībā uz produktiem, uz kuriem lietot attiecīgo augu aizsardzības līdzekli Savienībā nav atļauts un kuriem nav noteikti ne importa pieļaujamie līmeņi, ne CXL, būtu jānosaka tādi MAL, kas vienādi ar NR, vai būtu jāpiemēro sākotnējā vērtība 0,01 mg/kg, kā noteikts Regulas (EK) Nr. 396/2005 18. panta 1. punkta b) apakšpunktā.

(15) Par vajadzību atsevišķas NR koriģēt Komisija ir apspriedusies ar Eiropas Savienības references laboratorijām pesticīdu atlieku noteikšanai. Par visām aktīvajām vielām, uz kurām attiecas šī regula, minētās laboratorijas ierosināja konkrētam produktam specifisku noteikšanas robežu, kas sasniedzama no analītiskā viedokļa.

(16) Ar Pasaules Tirdzniecības organizācijas starpniecību jaunie MAL tika apspriesti ar Savienības tirdzniecības partneriem, un to komentāri ir ņemti vērā. Tāpēc Regula (EK) Nr. 396/2005 būtu attiecīgi jāgroza.

(17) Attiecībā uz PAM, cikloksidimu, ciflumetofēnu, ciflutrīnu, metobromuronu un pentiopirādu, lai produktus varētu normāli tirgot, apstrādāt un patērēt, šī regula nebūtu jāpiemēro produktiem, kas Savienībā ražoti vai tajā importēti pirms grozīto MAL piemērošanas sākuma un par kuriem informācija liecina, ka tiek saglabāts augsts patērētāju aizsardzības līmenis.

(18) Pirms grozīto MAL piemērošanas būtu jāparedz saprātīgs termiņš, lai dalībvalstis, trešās valstis un pārtikas apritē iesaistītie uzņēmēji paspētu pielāgoties no MAL grozījumiem izrietošo prasību izpildei.

(19) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Attiecībā uz PAM, cikloksidimu, ciflumetofēnu, ciflutrīnu, metobromuronu un pentiopirādu visos produktos un uz tiem Regulas (EK) Nr. 396/2005 iepriekšējā redakcija pirms grozījumiem, kas izdarīti ar šo regulu, joprojām tiek piemērota produktiem, kuri ražoti Savienībā vai tajā importēti pirms 2023. gada 16. augusta.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 16. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 26. janvārī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005. EFSA Journal 2021;19(9):6837.

(3) Eiropas Parlamenta un Padomes Regula (EK) Nr. 470/2009 (2009. gada 6. maijs), ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (OV L 152, 16.6.2009., 11. lpp.).

(4) Eiropas Pārtikas nekaitīguma iestāde; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005. EFSA Journal 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries. EFSA Journal 2018;16(8):5404.

(6) Komisijas Regula (ES) 2021/976 (2021. gada 4. jūnijs), ar ko Eiropas Parlamenta un Padomes Regulas (EK) Nr. 396/2005 II, III un IV pielikumu groza attiecībā uz cikloksidima, mepikvata, Metschnikowia fructicola (celms NRRL Y-27328) un proheksadiona maksimālajiem atlieku līmeņiem konkrētos produktos vai uz tiem (OV L 216, 18.6.2021., 1. lpp.).

(7) Eiropas Pārtikas nekaitīguma iestāde; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005. EFSA Journal 2021;19(8):6812.

(8) Eiropas Pārtikas nekaitīguma iestāde; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005. EFSA Journal 2021;19(9):6841.

(9) Eiropas Pārtikas nekaitīguma iestāde; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005. EFSA Journal 2021; 19(9):6810.